b'\n_START_ARTICLE_\nUskonto Euroopassa\n_START_PARAGRAPH_\nUskonto Euroopassa on eurooppalaisten alkuper\xc3\xa4isuskontojen v\xc3\xa4istymisen j\xc3\xa4lkeen ollut keskeisesti kristillist\xc3\xa4. Nykyisin Euroopassa on niin kristittyj\xc3\xa4, uskonnottomia kuin muidenkin uskontojen kannattajia. Siirtolaisuuden my\xc3\xb6t\xc3\xa4 etenkin muslimien m\xc3\xa4\xc3\xa4r\xc3\xa4 Euroopassa on kasvanut.\n_START_SECTION_\nHistoria\n_START_PARAGRAPH_\nEuroopan vanhat uskonnot olivat yleisesti monijumalisia, kuten antiikin Kreikan uskonto, antiikin Rooman uskonto, germaaninen muinaisusko ja kelttil\xc3\xa4inen muinaisusko. Rooman valtakunnan tuhoutumisen j\xc3\xa4lkeen kristinusko levisi keskiajalla v\xc3\xa4hitellen eri puolille Eurooppaa. Kristillisyys kehittyi eri suuntaan kreikankielisess\xc3\xa4 It\xc3\xa4-Roomassa eli Bysantissa kuin l\xc3\xa4nness\xc3\xa4, jossa Rooman piispan eli paavin valta kasvoi. Id\xc3\xa4n ja l\xc3\xa4nnen kirkot erosivat toisistaan vuonna 1054 niin sanotussa suuressa skismassa. Eurooppaan muodostui selke\xc3\xa4 kulttuurinen raja id\xc3\xa4n ja l\xc3\xa4nnen v\xc3\xa4lill\xc3\xa4._NEWLINE_Noin tuhannen vuoden ajan katolinen kirkko k\xc3\xa4ytti merkitt\xc3\xa4v\xc3\xa4\xc3\xa4 valtaa l\xc3\xa4nsi-Euroopassa ja piti yll\xc3\xa4 kulttuurin yhten\xc3\xa4isyytt\xc3\xa4. Antiikin kirjoituksia kopioitiin kirkon luostareissa teologiaa varten. Keskiajan arkkitehtuurin merkitt\xc3\xa4vimpi\xc3\xa4 hankkeita olivat kirkot. Islam levisi muun muassa Espanjaan valloitusten my\xc3\xb6t\xc3\xa4. Arabialainen kulttuuri v\xc3\xa4litti Eurooppaan antiikin kulttuuriperint\xc3\xb6\xc3\xa4, joka oli sielt\xc3\xa4 osin kadonnut. Ristiretket aiheuttivat pitk\xc3\xa4aikaisen v\xc3\xa4lirikon eurooppalaisen ja arabialaisen kulttuuripiirin v\xc3\xa4lille._NEWLINE_Antiikin humanismi nousi renessanssin my\xc3\xb6t\xc3\xa4. Reformaatio hajotti l\xc3\xa4ntisen kirkon yhten\xc3\xa4isyyden. Britannia, Hollanti ja Sveitsi erosivat anglikaaniseksi ja kalvinistisiksi alueiksi, pohjoinen Saksa ja Pohjoismaat luterilaisen protestanttisuuden hallitsemiksi alueiksi. 1700-luvun valistus ja Ranskan suuri vallankumous vaikuttivat kirkon ja valtion eroon. Muun muassa Pohjoismaissa yhteiskunnan sekularisaatio on edennyt varsin pitk\xc3\xa4lle.\n_START_SECTION_\nUskonnollisuus\n_START_PARAGRAPH_\nVuonna 2010 tehdyn Eurobarometri-tutkimuksen mukaan Euroopan unionin asukkaista 51 prosenttia sanoi uskovansa jumalan olemassaoloon, 26\xc2\xa0% jonkinlaiseen henkeen tai voimaan ja 20% ei uskonut jumalaan tai henkiin.'